Vapaus (Soini)
Oi, vapaus, suuri ja ihana,
 sulla suuret on riemut ja suloisuudet!
 Vaan ken sinut oikein omistaa,
 sillä suuret on huolet ja velvollisuudet.

 Hänen täytyvi sinua säilyttää
 jalon sielun jaloilla pyrinnöillä
 ja valvoa, ett’ olis vapaus
 koko kansalla, kaikilla yksilöillä.

 Vain silloin yksilö vapaa on,
 kun vapaata kansa on kauttaaltansa.
 Mut kansa ei saavuta vapauttaan,
 jos maailma vailla on vapauttansa.